"Иң ахыр көнгәчә телемнән язарга язмасын" (Шәмсия Җиһангирова белән әңгәмә)

	- Шәмсия ханым! 2016нчы елда Татарстан Республикасының Г.Тукай исемендәге Дәүләт премиясенә кандидатлар арасында сезнең исемегезне күреп, без бик тә шатландык. Чөнки иҗатыгыз яхшы таныш.	 - Дөресен әйткәндә, Рәмис, туган ягым - Мөслим районыннан миңа шундый тәкъдим булгач, бераз югалып калдым. Габдулла Тукай исемендәге әлеге премия иң мәртәбәлеләрдән санала. Һәм әгәр сине шул премиягә лаек дип табалар икән, бу инде иҗат кешесе өчен иң югары бәя. Шүрли калдым гына түгел, узган иҗади юлыма әйләнеп карап, “байлыгымны” барлый башладым. Китапларым сирәгрәк дөнья күргәндер бәлкем. Бу һич тә нәшриятлар гаебе түгел, үземнеке. 23 ел радиода эшләп, китап чыгару, газета-журналларга шигырьләр илтеп бирү түгел, обед ашарга, элекгрәк, бухгалтерлар телевидениедән махсус килеп хезмәт хакы биргәндә, хезмәт хакын кул куеп алырга вакыт тапмаган чаклар күп булды. Ләкин һәр дөнья күргән китабым үз укучыларын табып, тиз арада сатылып бетә барды гына түгел, Татарстан Мәдәният министрлыгы тарафыннан уздырылучы “Елның иң укылган китабы” бәйгесендә дипломнар белән бүләкләнә килде. Шигырьләремә иҗат ителгән җырлар турында әйтеп тә торасы юктыр, алар көне-төне халык телендә. Ул җырларны сездә дә бик теләп башкаралар. Әле укучыларга барып ирешмәгән, балалар өчен язылган шигырьләрем дә нәүбәт көтеп тора. Проза әсәрләрем дә шактый. Шулай булгач, эшләнгән эшләр күләмле генә җыела кебек... Көчемне сынап, иҗатыма бәянең ниндилеген белеп карарга кирәктер дигән нәтиҗәгә килдем. Һәм, якташларым тәкъдиме белән, ризалаштым. 
	Рәмис САФИН	
Бердәмлек

	№ --- | 23.03.2016	


